钦定古今图书集成/历象汇编/庶征典/第145卷 > 《梦觌赋》晁补之
## 钦定古今图书集成/历象汇编/庶征典/第145卷 > 《梦觌赋》晁补之

岁阏逢之涒滩兮，前日至而匪思。梦啾耳之薨薨兮，
蓊青蝇其虹楣。咸南徙而未逝兮，遗其矢如散丝。余
俛避而不污兮，一媪背之淋沥。吻不知其可秽兮，偶
并趋于西帷。媪左目之冗枯兮，蓱四五其萃之。旁两
媪之无言兮，亦依帷而靡期。朝怛寤而自诊兮，营营
《发诗》而可知。蹇俱翔而遗矢兮，技止此其奚为？惟一
盲而两默兮，与目蓱为何禨。岂渺视不足与明兮，蓱
非寄而终离。羌何为而朕此兮，神无心而罔私。拜受
神祥兮，编之册词。文《女三》之为奸兮，比匪人而恶之。
微夫周公之为见兮，迕若此其余衰。欲徼福则安敢
兮，问故老则增疑。苟不污为已免兮，谢三媪之难知。